TikTok kompaniyasiga O'zbekistonda o'z vakolatxonasini ochish bo'yicha taklif berildi

TikTok kompaniyasiga O'zbekistonda o'z vakolatxonasini ochish bo'yicha taklif berilgani ma'lum qilindi. Bu haqda Axborot texnologiyalari va kommunikatsiyalarini rivojlantirish vazirligi axborot xizmati xabar berdi.
Ma'lum qilinishicha, 16 mart kuni Axborot texnologiyalari va kommunikatsiyalarini rivojlantirish vaziri Sherzod Shermatov TikTok kompaniyasi vitse-prezidenti Teo Bertram bilan onlayn uchrashuv o'tkazgan. Shuningdek, uchrashuvda O'zbekiston Respublikasi Axborotlashtirish va telekommunikatsiyalar sohasida nazorat bo'yicha davlat inspektsiyasi va Davlat personallashtirish markazi mas'ul xodimlari ham ishtirok etgan.
Uchrashuvda ta'kidlanishicha, TikTok bugungi kunda dunyoning ko'plab mamlakatlarida yirik loyihalarni amalga oshirib kelmoqda. Kompaniya vakillari O'zbekistonda ham shunday loyihalarni amalga oshirishga tayyor ekanliklarini bildirgan. Shuningdek, uchrashuv davomida O'zbekistonda platformadan foydalanuvchilarning xavfsizligini ta'minlash hamda O'zbekiston Respublikasi qonunchiligi talablarini bajarish masalalari ham muhokama qilingan.
Kompaniya vakillari platforma orqali tarqaladigan har xil O'zbekiston qonunlariga zid materiallar tarqalishining oldini olish bo'yicha hamkorlikda ishlashga tayyor ekanligini bildirgan.
Shu bilan birga, AKT vazirligi tomonidan o'zaro manfaatli hamkorlikni kengaytirish maqsadida, kompaniya vakillariga O'zbekistonda o'z vakolatxonasini ochish bo'yicha takliflar berilgan. Muloqotda tomonlarni qiziqtirgan savollar yuzasidan atroflicha fiklar almashildi.
Avvalroq O'zbekistonda TikTok blokdan chiqarilishi mumkinligi AOKA bu bo'yicha kompaniya rahbariyati bilan gaplashib olgani xabar berilgandi.